section_heading: Sažetak sezone
paragraph_text: Juan Manuel Fangio pobijedio je na četiri od sedam utrka, te osvojio treći naslov svjetskog prvaka u Formuli 1. Velika nagrada Monaka se vratila u kalendar Formule 1 nakon 1950., a svoju prvu pobjedu upravo na toj utrci ostvario je Francuz Maurice Trintignant. Neobičnu nesreću na utrci u Monaku imao je Alberto Ascari, čiji je bolid u 80. krugu probio zaštitne ograde i upao u more. Ascari je brzom intervencijom izvučen iz mora te je zadobio samo slomljen nos i nekoliko modrica. No samo četiri dana nakon, Ascari se pojavio na Monzi da gleda test novog Ferrarijevog trkaćeg automobila. Svi su bili iznenađeni posjetom Ascarija, koji je želio da odveze nekoliko krugova i testira svoje mogućnosti nakon nesreće u Monaku. Tog dana Alberto je nosio jaknu i kravatu, a svoju sretnu plavu kacigu je ostavio kod kuće, pa je posudio onu Eugenija Castellottija koji je testirao bolid. Nakon samo tri kruga njegov Ferrari se našao u ogradi pored staze, a talijanski velikan je preminuo od posljedica sudara.